กลต.-ตลท.ย้ำไม่พยุง
ก.ล.ต.-ตลาดประสานเสียงยันไม่ออกมาตรการพยุงหุ้น คุย บล.เช็กสุขภาพแข็งแกร่งฝ่าพายุรอบนี้ฉลุย
5 ต.ค. 2554

ก.ล.ต.-ตลาดประสานเสียงยันไม่ออกมาตรการพยุงหุ้น คุย บล.เช็กสุขภาพแข็งแกร่งฝ่าพายุรอบนี้ฉลุย 
ตลาดหุ้นโลกดำดิ่งไม่หยุดระหว่างวันหุ้นไทยรูดลงแรงถึง 25.62 จุด แต่ช่วงปลายตลาดมีแรงไล่ซื้อหุ้นกลับดันดัชนีเหลือติดลบ 13.86 จุด หรือ 1.59% ปิดที่ระดับ 855.45 จุด เนื่องจากมีข่าวลือในห้องค้าว่าทางการจะออกมาตรการมาพยุงตลาดหุ้น 
นายประเวช องอาจสิทธิกุลผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สถานการณ์ตลาดหุ้นขณะนี้ไม่จำเป็นต้องออกมาตรการอะไร เพราะทราบกันดีว่าแรงขายหุ้นมาจากปัญหาในยุโรป
อย่างไรก็ตาม วันที่ 4 ต.ค.ที่ผ่านมา สำนักงาน ก.ล.ต.ได้เชิญกรรมการสมาคมบริษัทหลักทรัพย์ (บล.) มาหารือถึงสถานะทางการเงินของ บล.ทั้งหมดซึ่งยังคงมีสถานะแข็งแกร่ง 
สำหรับธุรกิจการยืมและให้ยืมหลักทรัพย์ (SBL) รวมทั้งการทำชอร์ตเซล (ยืมหุ้นมาขายก่อน) พบว่า ไม่มีความผิดปกติยังอยู่ในระดับ 2-3% ของมูลค่าการซื้อขายต่อวัน รวมถึงการบังคับขายหลัก ทรัพย์ (ฟลอร์เซล)
นอกจากนี้ ก.ล.ต.มีนัดประชุมกับทีมงานของตลาดหลักทรัพย์แห่งประเทศไทย (ตลท.) ในวันที่ 5 ต.ค. โดยเป็นการหารือนอกรอบจากปกติที่จะมีการประชุมร่วมกันทุกไตรมาส เนื่องจากสถานการณ์ตลาดหุ้นไทยผันผวนและสถานการณ์เศรษฐกิจโลกไม่ปกติ 
“เราคุยกับบริษัทหลักทรัพย์เพื่อเช็กสุขภาพว่าทุกแห่งยังมีความแข็งแรงสามารถฝ่าพายุลูกนี้ไปได้หรือไม่ เพราะเชื่อว่าในที่สุดเงินลงทุนจะกลับเข้ามาในตลาดหุ้นย่านนี้ที่มีการเติบโตสูงที่สุด” นายประเวช กล่าว 
ด้านนายจรัมพร โชติกเสถียร กรรมการและผู้จัดการตลาดหลักทรัพย์ ยืนยันว่า ขณะนี้ยังไม่จำเป็นต้องมีมาตรการให้ความช่วยเหลือจากภาครัฐ เว้นแต่ดัชนีหุ้นลดลงจนทำให้หุ้นมีราคาต่ำกว่ามูลค่าที่แท้จริง (บุ๊กแวลู) เป็นจำนวนมาก 
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บล.เคจีไอ (ประเทศไทย) ในฐานะผู้นำตลาด SBL กล่าวว่า ช่วงนี้ไม่มีการร้องขอให้ชะลอการทำธุรกิจ SBL แต่อย่างใด มีเพียงเมื่อ 2 สัปดาห์ที่ผ่านมาตลาดหลักทรัพย์ได้สอบถามบริษัทเรื่องค่าธรรมเนียม และมีการให้บริการอย่างไรบ้าง ซึ่งเป็นการสอบถามข้อมูลตามปกติที่ทำอย่างสม่ำเสมอทุก 2-3 เดือน 
น.ส.จิตรา อมรธรรม ผู้อำนวยการอาวุโสฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ขณะนี้ยังไม่เห็นแรงซื้อหุ้นคืนจากนักลงทุนที่ชอร์ตเซลไว้อย่างชัดเจน 
“ในสภาวะปกตินักลงทุนที่ชอร์ตเซลไว้จะซื้อหุ้นคืนเมื่อได้รับผลตอบแทนประมาณ 10-15% แต่ขณะนี้ภาวะตลาดไม่ปกติคงคาดหวังผลตอบแทนได้มากกว่าปกติ จึงประเมินได้ยากว่าจะมีแรงซื้อคืนเมื่อไหร่” น.ส.จิตรา กล่าว
บล.ซิตี้กรุ๊ป แนะนำซื้อหุ้นบริษัท ปตท. (PTT) และบริษัท ไทยออยล์ (TOP) ซึ่งจะดีจากการลอยตัวราคาก๊าซแอลพีจีที่จะทำให้วงจรกำไรเพิ่มขึ้น นอกจากนั้น ยังคงแนะนำซื้อหุ้นบริษัท ปตท.อะโรเมติกส์และการกลั่น (PTTAR)